Albertus, Dei gracia Sweorum Gothorumque rex, vniuersis et singulis villicis et colonis bona nostra Helgha inhabitantibus¹ jn Domino graciam et salutem. Conquestus est coram nobis venerabilis in Christo pater dominus Hæmingus, Dei prouidencia² episcopus Aboensis, quod quamuis per diocesin Aboensem collectoribus decimarum a decimas ipsas soluentibus³ expense necessarie communiter exhiberi⁴ consueuerint ab antiquo,⁵ vos tamen eisdem collectoribus expensas huiusmodi, sicut alij vestri vicinj, prestare contumaciter recusatis. Cum igitur turpis sit pars, que suo non conuenit vniuerso, nec expediat cuiuis⁶ in decimarum defraudacione diuinam quomodolibet offendere magestatem, vobis et vestrum cuilibet firmiter et sub obtentu gracie nostre precipimus per presentes, quatenus collectoribus antedictis hoc anno, cum decimas ipsas in agris non solueritis, expensas hujusmodi exhibere, sicut ceteri vestri vicini, sine contradiccione qualibet studeatis. Annis vero futuris in perpetuum opcionem volumus vos habere, decimas quaslibet in agris de segetibus vestris integris et saluis, absque defraudacione et diminucione quibuslibet persoluendi, sine aliquo onere expensarum vel eciam cum expensarum necessariarum prestacione in vestris domibus decimandi, prout in Aboensi dyocesi communiter obseruatur. Alioquin sentencias quas prefatus reuenredus pater dominus Hemingus, Aboensis episcopus, vel successores suj rite tulerint in rebelles, ratas habebimus et faciemus inuiolabiliter obseruari. Datum, sub secreto, apud castrum Aboense anno Domini mccclx quarto,⁷ sabbato proximo post Michaelis.